
SALEUM KEU RAKAN 


Meukru seumangat rahmat meuhimpon 
Ateuh ulee Ion jaroe bandua 
Meu'ah Ion lakee bak ureueung gampcng 
Lon keumeung suson saboh calitra 

Seuramoe Mekkah meugah saboh thon 
Jinoe hai kaom ka meubee banga 
Nanggroe Aceh nyoe jinoe hai kawom 
liana le harom wahe saudara 

Rakyat di Aceh kalileh harom 
Karoh lam keubon pageu jih hana 
Rumoh meusigak na dua tampong 
Kayee hiju on ban si seulingka 

Pageu kapatah reubah meusinthong 
Kayee hijo on kaleumo seuba 
Allahhu Rabbi hana le untong 
Pakon nanggroe Ion kameunoe rupa 

Keu peugot nanggroe asai ka ie ron 
Keu limong rukon hana soe kira 
Sinan hai adoe reugoe that gam pong 
Riwang wareh Ion bak kheun Ulama 

Wassalam 

SYEH R1H KRUENG RAYA 
Januari 1985 

BISMILLAHIRRAHM ANIRRRAHIM 


Assalamualaikom wareh meutuwah 
Jaroe duablah ateuh jeumala 
Meu'ah dosa Ion kawon meutuwah 
Kadang na salah Ion seuson haba 


Sebab Ion peugot beugot seleupah 
Saboh seujarah Aceh mulia 
Nanggroe Acehnyoe Seuramoe Mekkah 
Lon keumeung peugah sibareh dua 


Syahdan adapon Ion tuwan kisah 
Seuramoe Mekkah Aceh meunama 
Aceh geuthee nan rata daerah 
Meucehu leupah ban sigom donya 

Iskandar muda nyang mat peurintah 

Hukom bak Syiah alem Ulama 
Rakyat dum patoh suroh ngon teugah 

Han soe jeut bantah wahe saudara 

Nyang jeut keuh makmu neubri le Allah 
Reuzeuki mudah ateuh rueng donya 
Pangan ngon sandan gampang sileupah 
Rakyat dum dahsyah lam buet agama 

Ureueng seumeubeut rata daerah 
Deungo kuliah jeub ulama 
Nvang jeut hareukat dumpat pih mudah 
Hase geulangkah lam buet agama 

Nibak rnasa nyan teungku meutuwah 
Seuramoe Mekkah cit kagob thee na 
Raja uiama nyang mat peurintah 
Sapeue peuneugah bak ato donya 

Nyang keujeut Aceh leubeh meutuwah 
Seuramoe Mekkah geuseubot nama 
Oh lheuh nyan teuma neubri le Allah 
Teuka penjajah peu ngacoe donya 

Kaphe Beulanda bangsa penjajah 
Sukee nyang juah siputeh mata 
Ka jeum teukeudi neubri le Allah 
Seuramoe Mekkah kaphe peu cama 

Padum treb sabe lam kaphe jajah 
Kheundak po Tallah dudoe meutuka 
Jiteuka Jeupang keunoe jilangkah 
Leubeh lorn juah leubeh bak nyangka 

Cit katamaklum bandum pih sosah 
Han peu Ion peugah cit ban baroe sa 
Nyang jeut sengsara neubri le Allah 
Jeupang nyang juah Bom atom seuba 

Oh talo Jeupang sibarang sudah 
Neubri Le Allah tanyoe Merdeka 
Habeh dum reule rante peunjr.jah 
Deungon apuwah Soekamo-Hatta 

Indonesia bangsa nyang ceudah 
Aceh pih meugah meutamah naraa 
Sabab na pangkai Kapai Seulawah 
Nyang jeut geu arah Modal Pertama 

Laen nibak nyan han pue Ion peugah 
Aceh geuarah sukee perkasa 
Cit hana saket bak let peunjajah 
Darah ngon gapah tajok keubangsa 

Peudeung meusarong Rincong meutatah 
Badek ngon siwah yoh nyan keuluwa 
Rakyat Gurilla rata daerah 
Seu uem that darah pahlawan bangsa 

Talo Beulanda neubri le Allah 
Aceh ka sudah jipulang tahta 
Geutanyoe Aceh leubeh lom meugah 
Sabah han leupah jicok le Nica 

Meunan meu ceurut bacut Ion peugah 
Lon kheun seujarah meuduwa banja 
Nibak masa nyoe neubri le Allah 
Aceh lom meugah geutamah nama 

Geuseubot nama le Peumeurintah 
Geukheun daerah nyan Istimewa 
Unsur syriat nekmat Potallah 
Jinoe pih kasah geukheun meuguna 

Meukru seumanagat Rahmat that limpah 
Syeuko ke Allah geutanyoe dumna 
Nanggroe Aceh nyoe Seuramoe Mekkah 
Meugisa tuwah Allah karonya 

Gunong Geureudong lambong meuleupah 
Geunong Sou la wall nyang labang donya 
Hoka wareh Ion kawom nyang meugah 
Ban saboh daerah nyang Istimewa 

Beudoh bersatu teungku meutuwah 
Seuramoe Mekkah tapeugleh teuma 
Bathen ngon lahe hate Ikhelah 
Tulong Potallah ateuh buet beuna 

Nanggroe Aceh nyoe ta puwoe tuwah 
Lagee seujarah riwayat lama 
Meunan meukeusud bacut Ion peugah 
Ubah Potallah tamohon do'a 

Pakon ek talet kaphe peunjajah 
Sapeu peuneugah sama sibangsa 
Cuba takalon rakan meutuwah 
Le that sejarah Aceh neubaqa 

Yoh phon Merdeka Ion cuba peugah 
Bak manoe darah reubot Merdeka 
Tabri ngon pangkai kapai Seulawah 
Aceh nyang seurah nomor sa dua 

Limong ploh kilo meuh yum brcuh ngon geutah 
Peusapat bagah modal pertama 
Bukon saudara haba beurakah 
Lapangan Gajah jak ngieng di Banda 

Kapai teureubang Merek Seulawah 
Saboh geukeubah sideh di jawa 
Di Aceh saboh keunoe geukeubah 
Untok seujarah Aceh meuleuha 

Maka deungon nyoe adoe meutuwah 
Dalam seujarah beu mephom gata 
Aceh nyoe kaya nama pih meugah 
Meubek meutuwah gata peuhina 

Peungot nanggroe droe adoe meutuwah 
Le peumeurintah geuyue uasaha 
Tapubuet suroh peujeuoh teugah 
Aceh nyang meugah beutatem jaga 

Pakon lawet nyoe jinoe meu ubah 
Seuramoe Mekkah tatem peu cama 
Hana le meuri aneuk ngon ayah 
Ka le meu ubah agam ngon dara 

Maken got maju laju that parah 
Maken got meugah maken got gura 
Ji deungo hana meu ma ngon ayah 
Peulom tapeugah haba ulama 

Seudang nanggroe nyoe Seuramoe Mekkah 
Nanggroe meutuwah Peusaka kaya 
Asoe Seuramoe jinoe kaceudah 
Pingan ngon capah hanle di bara 

Tika meu si seu aleu kapatah 
Bate Kabicah hanco ceurana 
Ranub habeh tho hanco ngon bicah 
Seuramoe patah soe salah mula ? 

Soe nyang peuhanco rakan meutuwah 
Pue gob peubicah atao droe gata 
Pakon reumoh droe tatem peupatah 
Beudoh meutuwah jak peugot sigra 

Syariat Islam geupulang kasah 
Le peumeurintah di Aceh kana 
Teutapi pakon rakan meutuwah 
Syariat takeubah han tapeunguna 

Adatdi Aceh ka meukleh leupah 
Pue lorn Ion peugah bidang agama 
Nyang le soe pakaek adoe meutuwah 
Cut putroe ceudah nyang dua muka 

Aci si leuhok nyan cocok leupah 
Puelom tapeugah ek lhee ek dua 
Meugreb ngon Insya hana pue peugah 
Ka iale leupah bak adu mata 

SEULAWAH 

Manyang meuhalak pucak Seulawah 
Leubeh loin ceudah Gunong Geureutee 
Wahe kawom Ion kawom meutuwah 
Taubat bak Allah meubek le lale 

Nanggroe Aceh nyoe jinoe meutuwah 
Rata daerah neukalon lagee 
Meuseujid kale rata daerah 
Meunyo meunasah geutamah bale 

Meuseujid ubit jinoe kaluwah 
Meutamah tamah keu binteh batee 
Teutapi ureueng kureueng geulangkah 
Aleh pue salah na saket ulee ? 

Meugreb ngon insya hana pue peugah 
Lale sileupah bak jambo keude 
Nibak jambo soh meupoh beurakah 
Meutham tham kisah ngon inong balee 

Nibak meuseujid Hai Ya'Alassalah 
Bak keude Lem lah geu adu batee 
Nyoe dum keuh bagoe a doe meutuwah 
Seuramoe Mekkah sang sang kalayee 

Umpama buleuen kon le limong blah 
Ka seupot leupah atawa reudee 
Nanggroe bit peungeuh deuh taeu leu m ah 
Nyang seupot leupah nyang tan eleumee 



10 


Ka habeh laloe adoe meutuwah 
Aneuk ngon ayah jinoe kalalee 
Ibadat hanle jahe meutamah 
Rata daerah laot deungon glee 

Dak na Peusantren dum luwah luwah 
Jareueng soe langkah meuhadap guree 
Hanle soe kira jinoe dum kasah 
Meupoh beurakah nyang na tiep watee 

Haleu ngon hareuen bandum jiempah 
Hanle soe teugah jinoe kateuntee 
Di aneuk dara peulom Ion peugah 
Keuma ngon ayah hanle jimalee 

Dikeu yah ngon ma hana pue peugah 
Dada jipeuhah rab deuh boh meunjee 
Boh pha uluwa rata kaleumah 
Sileuweu meuklah leumah urat Ihee 

E Ya Hahi pakriban ulah 
Seuramoe Mekkah jinoe han le bee 
Kon bangsa aseng kayem jilangkah 
Jak peugot ulah meulagee lagee 

Ureueng droe tanyoe nyang meunoe ulah 
Pubuet nyang salah rata kateuntee 
Meunyo hana jeut bak ma ngon ayah 
Dicari ilah meulagee lagee 

Kadeuh takalon rakan meutuwah 
Sayang sileupah Aceh kalayee 
Layee deungon bak rusak ngon patah 
Rakan meutuwah hana le meubee 

Padum na sayang rakan meutuwah 
Ingat ube drah hai bungong keumbee 
Jaga nama droe adoe meutuwah 
Seuramoe Mekkah bek tabri malee 

Peusantren kale rata daerah 
Le Peumerintah geuyue meuguree 
Beudoh wareh Ion jak beut beubagah 
Jalan kaluwah meubek le lale 

Meunan cit bagoe nibak meunasah 
Beuna kuliah lam tiep tiep watee 
Peureunoe laju ibu ngon ayah 
Bek dudoe teulah hana eleumee 

Meutan eleumee rakan meutuwah 
Sayang sileupah geutanyoe malee 
Malee didongnya atra tan be drah 
Malee bak Allah hana eleumee 

Rakan boh hate kande meutuwah 
Bek ray a peugah bak lampe keude 
Bek le meu ato ek nam dua blah 
Meubek dok leupah peu lumpoe dikee 

Hai adoe payong kawom saudara 
Bak buet tan laba bekle ta seudee 
Bek le adoe cut bak buet tan laba 
Sayang lageena oh gob eu malee 

Adat istiadat beuthat tajaga 
Hormat beuna keu guree guree 
Ayah hai aneuk tapeumeulia 
Meunan cit keuma bek tabri malee 

Meunyo kageutham le ayah ngon ma 
Pateh digata bek le that lagee 
Tapubuet suroh peujeuoh mungka 
Gata saudara le ureueng malee 

Sabab payah that poma peulara 
Bak geumeujaga hana pre watee 
Dalam kandongon sinan phon mula 
Phon phon dipoma saket lam ulee 

Umu sibuleuen geukandong gata 
Buleuen kedua sampee troh baklhee 
Bak buleun keu peut hanjeuet takira 
Poma digata teu lape lape 

Bak buleuen limong bingong tiep masa 
Tuboh anggota sang sang ka layee 
Bak buleuen keunan meunan cit pula 
Ta eu dipoma han ek bot ulee 

Bak buleuen tujoh layoh anggota 
Campli ngon sira geliiap boh jambee 
Bak buleuen la pan badan meugeunta 
Poma digata han ek grak ulee 


Buleuen sikureueng meulheueng bak kira 
Laju dipoma tuboh geuh layee 
Poma pih saket menyak karab na 
Nyaweung keluwa rasa kateuntee 

Seupot ngon seupeut di aneuk mata 
Bak lehe gata nyaweng sang padee 
Oh ban kalahe gata eluwa 
Bidan keurija geurah ngon ulee 


Lheuh geupeusuci badan digata 
ngon sigra sigra balot lam tumpee 
Dijamok geulet pijet geujaga 
Wahe aneukda hana pre watee 


Mulai manyak poma useuha 
Poma meujaga hai bungong keumbee 
Oh watee rayek geujok sikula 
Lagi sireuta geujok bak guree 


Geuyue meununtut geuyue beuet sigra 
Supaya gata ngat na eleumee 
Oh watee rayek teuma digata 
Bek taseuot ma meukeutee keutee 

Manyang meuhalak Puncak gle Judah 
Leubeh lorn ceudah gunong Geureutee 
Dengon seubab nyoe adoe meutuwah 
Jaga Daerah bek tabri layee 

Tapubuet suroh peujeuoh teugah 
Nyang iarang Allah bek tapeureuelee 
Nanggroe geutanyoe jinoe that meugah 
Nanggroe meutuwah leupah mangat bee 

Nanggroe ube ok wase le leupah 
Bukon beurakah haba Ion bri thee 
Maka deungon nyoe jinoe Ion peugah 
Nanggroe nyang meugah bek tabri layee 

Meunan cit didroe hai kawon ayah 
Aneuk neupapah neujok bak guree 
Nue neu euntat bak beuet beu bagah 
Keudeh bak Dayah yue jak u balee 

Meu bek le lale adoe meutuwah 
Laju takeubah aci ngon boh lhee 
Ek lhee ngon boh peut kajeuet takeubah 
Taboh beubagah bek meuho euntee 

Bek sayang adoe seuramoe Mekkah 
Oh trh gob langkah tanyoe bek malee 
Oh di eu le gob malee si leupah 
Seuramoe Mekkah meugah gob teubee 

Oh ta eu ureueng jareueng si leupah 
Suroh ngon teugah pih hana meu bee 
Di ureueng inong pih saboh ulah 
Ya Masya Allah meu asek ulee 

Ulee tan meulop teu ot dum leumah 
Sayang sileupah hana le malee 
Malee hana le aneuk ngon ayah 
Seuramoe Mekkah sayang kalayee 

Allah E Tuhan sayang sileupah 
Aceh bek sosah rakyat bek lale 
Di ureueng agam pih meunan ulah 
Ubak meunasah hana le meu bee 

Mugreb ngon Insya hana pue peugah 
Lale geupeugah haba prang dilee 
Wahe Wareh Ion kawom meutuwah 
Seuramoe Mekkah jaga tiep uroe 

Meukon droe keudroe adoe tappah 
Gob laen payah tanyoe dipangkee 
Seumbahyang limong habeh takeubah 
Peu cit tapeugah droe teuh le eleumee 

Pakon cit yang jroh rot teh nyang ceudah 
Bak buet nyang salah taboh lam a bee 
Oh noe wasiet Ion sion Ion peugah 
Pateh amanah haba Ion dungee 

Pegarang 

SYEH RIH KRUENG RAYA 
Banda Aceh, 4 - Januari 1985 

